Drie tieners vas ná vrou tydens kaping sterf | Maroela Media
Drie tieners vas ná vrou tydens kaping sterf
Magda van Vuuren. Foto: Facebook
Twee tienerseuns en 'n 15-jarige meisie is vasgetrek vir die moord op Magda van Vuuren (53) wat Maandag buite 'n huis in Parsons Hill, Port Elizabeth, geskiet is.
Ao. Alwin Labans, woordvoerder van die polisie, het aan Maroela Media gesê Van Vuuren het by haar ma se huis besoek afgelê en was op pad terug na haar motor toe die voorval gebeur het. "Volgens die inligting wat ons tans het, het 'n jong tienerseun wat in die straat gestaan het haar met 'n vuurwapen genader en 'n skoot in die lug geskiet," het Labans gesê.
"'n Rusie het tussen die twee ontstaan en nog twee skote is afgevuur. Van Vuuren is in die rug getref." Volgens Labans het die seun in Van Vuuren se BMW-motor gespring en gevlug. Van Vuuren is na 'n hospitaal gehaas waar sy later aan haar beserings beswyk het.
"Later daardie aand het konst. Severiano Blundin, wat in dié stadium van diens af was, die motor by 'n Engen-vulstasie in Blouwaterbaai opgemerk en versterking ontbied," het Labans gesê. 'n 16-jarige seun en 15-jarige meisie wat in die motor was, is in hegtenis geneem.
"Die polisie het die twee ondervra en dit het gelei tot die inhegtenisneming van 'n derde verdagte, ook 'n 15-jarige seun, later die aand. Die vuurwapen wat vermoedelik gebruik is om Van Vuuren te skiet, is in sy besit gevind," het Labans gesê.
Die drie verdagtes sal Woensdag in die kinderhof verskyn op aanklagte van motorkaping en moord.
Die gekaapte motor wat Maandagaand deur die polisie teruggekry is. Foto: SAPD
Magda van Vuuren Port Elizabeth
Rerig ons land se toekomstige leiers, drs ens….siek verby…
Maar sê wil hulle sê hê in skole… Dan gaan dit mos só!
Eks bevrees die dame se goed opepaste BMW E30 3 Reeks het tot die kaping gelei.
Dis ongelukkig 'n voertuig wat hoog in aanvraag is in sekere kringe. As dit nog 'n 6 silinder was, des te meer.
Kinders! In die rug geskiet? Dit is blatante moord. Hulle gaan/kan ongelukkig nie vervolg word soos hulle moet/behoort te word nie. 'n Paar jaar in 'n spesiale skool en dan uit om weer moord te pleeg. Hulle kom redelik skotvry af die eerste keer. Niks kan egter hierdie vrou weer terugbring na haar geliefdes.
Klaar besig om in geharde kriminele te ontaard. Hierdie arme vrou! Sluit hulle toe asb, hulle sal dit beslis weer doen.